CELEX: 32019R1290
Language: sl
Date: 2019-07-31 00:00:00
Title: Izvedbena uredba Komisije (EU) 2019/1290 z dne 31. julija 2019 o spremembi Izvedbene uredbe (EU) 2018/338 glede najnižje vsebnosti pripravka iz 6-fitaze, ki jo proizvaja Aspergillus niger (DSM 25770), kot krmni dodatek za pitovne piščance ali piščance za nesenje jajc (imetnik dovoljenja BASF SE) (Besedilo velja za EGP.)

1.8.2019   
               
               
                  SL
               
               
                  Uradni list Evropske unije
               
               
                  L 203/6
               
            
         IZVEDBENA UREDBA KOMISIJE (EU) 2019/1290
         z dne 31. julija 2019
         o spremembi Izvedbene uredbe (EU) 2018/338 glede najnižje vsebnosti pripravka iz 6-fitaze, ki jo proizvaja Aspergillus niger (DSM 25770), kot krmni dodatek za pitovne piščance ali piščance za nesenje jajc (imetnik dovoljenja BASF SE)
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe Evropskega parlamenta in Sveta (ES) št. 1831/2003 z dne 22. septembra 2003 o dodatkih za uporabo v prehrani živali (1) in zlasti člena 13(3) Uredbe,
         ob upoštevanju naslednjega:
         
                     (1)
                  
                  
                     Uredba (ES) št. 1831/2003 določa izdajo dovoljenj za dodatke za uporabo v prehrani živali ter razloge in postopke za izdajo takih dovoljenj.
                  
               
                     (2)
                  
                  
                     Uporaba pripravka iz 6-fitaze, ki jo proizvaja Aspergillus niger (DSM 25770), je bila z Izvedbeno uredbo Komisije (EU) 2018/338 (2) dovoljena za deset let za pitovne piščance ali piščance za nesenje jajc.
                  
               
                     (3)
                  
                  
                     Imetnik dovoljenja je od takrat predlagal spremembo pogojev dovoljenja za navedeni pripravek z znižanjem minimalne vsebnosti s 750 FTU/kg na 125 FTU/kg krme. Zahtevku so bili priloženi ustrezni podporni podatki. Komisija je zahtevek poslala Evropski agenciji za varnost hrane (v nadaljnjem besedilu: Agencija).
                  
               
                     (4)
                  
                  
                     Agencija je v svojem mnenju z dne 23. januarja 2019 (3) ugotovila, da je pod novimi predlaganimi pogoji uporabe pripravek iz 6-fitaze, ki jo proizvaja Aspergillus niger (DSM 25770), lahko učinkovit pri zahtevanem najnižjem odmerku 125 FTU/kg krme pri pitovnih piščancih in da se ta ugotovitev lahko razširi na piščance za nesenje jajc/razplod. Agencija meni, da ni potrebe po posebnih zahtevah v zvezi s poprodajnim nadzorom. Potrdila je tudi poročilo o analizni metodi krmnega dodatka v krmi, ki ga je predložil referenčni laboratorij, ustanovljen z Uredbo (ES) št. 1831/2003.
                  
               
                     (5)
                  
                  
                     Ocena pripravka iz 6-fitaze, ki jo proizvaja Aspergillus niger (DSM 25770), je pokazala, da so pogoji za dovoljenje iz člena 5 Uredbe (ES) št. 1831/2003 izpolnjeni. Zato bi bilo treba dovoliti uporabo navedenega pripravka, kakor je opredeljena v Prilogi k tej uredbi.
                  
               
                     (6)
                  
                  
                     Izvedbeno uredbo (EU) 2018/338 bi bilo zato treba ustrezno spremeniti.
                  
               
                     (7)
                  
                  
                     Ukrepi iz te uredbe so v skladu z mnenjem Stalnega odbora za rastline, živali, hrano in krmo –
                  
               SPREJELA NASLEDNJO UREDBO:
         
            Člen 1
            V Prilogi k Izvedbeni uredbi (EU) 2018/338 v stolpcu „Najnižja vsebnost“ za pitovne piščance in piščance za nesenje jajc se „750 FTU“ nadomesti s „125 FTU“.
         
         
            Člen 2
            Ta uredba začne veljati dvajseti dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 31. julija 2019
            
               
                  Za Komisijo
               
               
                  Predsednik
               
               Jean-Claude JUNCKER
            
         
         
            (1)  UL L 268, 18.10.2003, str. 29.
         
            (2)  Izvedbena uredba Komisije (EU) 2018/338 z dne 7. marca 2018 o izdaji dovoljenja za pripravek iz 6-fitaze, ki jo proizvaja Aspergillus niger (DSM 25770), kot krmni dodatek za pitovne piščance, piščance za nesenje jajc, prašiče za pitanje, svinje, manj pomembne vrste prašičev za pitanje ali za reprodukcijo, purane za pitanje, purane za razplod, vse ostale aviarne vrste (razen nesnic) in odstavljene pujske (imetnik dovoljenja BASF SE) (UL L 65, 8.3.2018, str. 17).
         
            (3)  EFSA Journal 2019;17(2):5607.